*****

ΚΑΝΟΝΙΣΜΟΣ (ΕΟΚ) αριθ. 1370/90 ΤΟΥ ΣΥΜΒΟΥΛΙΟΥ

της 21ης Μαΐου 1990

για την τροποποίηση του κανονισμού (ΕΟΚ) αριθ. 2592/79 περί καθορισμού των κανόνων σύμφωνα με τους οποίους πραγματοποιείται η καταγραφή στην Κοινότητα των εισαγωγών αργού πετρελαίου, η οποία προβλέπεται από τον κανονισμό (ΕΟΚ) αριθ. 1893/79

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 103,

την πρόταση της Επιτροπής,

Εκτιμώντας:

ότι, με τον κανονισμό (ΕΟΚ) αριθ. 1893/79 (1), όπως τροποποιήθηκε τελευταία από τον κανονισμό (ΕΟΚ) αριθ. 4152/88 (2) και ο οποίος παύει να ισχύει στις 31 Δεκεμβρίου 1990, το Συμβούλιο θέσπισε την καταγραφή των εισαγωγών αργού πετρελαίου και πετρελαιοειδών στην Κοινότητα·

ότι το Συμβούλιο, με τον κανονισμό (ΕΟΚ) αριθ. 2592/79 (3), όπως τροποποιήθηκε από τον κανονισμό (ΕΟΚ) αριθ. 4152/88 και ο οποίος παύει να ισχύει στις 31 Δεκεμβρίου 1991, καθόρισε τους κανόνες που διέπουν την καταγραφή των εισαγωγών αργού πετρελαίου στην Κοινότητα, όπως προβλέπει ο κανονισμός (ΕΟΚ) αριθ. 1893/79·

ότι τα κράτη μέλη και η Επιτροπή πρέπει να τηρούνται ενήμεροι για το κόστος προμήθειας αργού πετρελαίου·

ότι οι απαιτήσεις σχετικά με την ανακοίνωση στοιχείων τις οποίες προβλέπει ο κανονισμός (ΕΟΚ) αριθ. 2592/79 πρέπει στις συνθήκες που επικρατούν στις διεθνείς αγορές πετρελαίου, να απαλλαγούν οι επιχειρηματίες από την υποχρέωση να αναφέρουν ορισμένα στοιχεία τα οποία δεν είναι πλέον απαραίτητα για την ανάλυση του κόστους εφοδιασμού της Κοινότητας, και, στο μέτρο του δυνατού, να ευθυγραμμιστούν οι εν λόγω απαιτήσεις προς αυτές που ισχύουν στις εθνικές διοικήσεις και σε διεθνείς οργανισμούς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2592/79 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

Κατά την έννοια του άρθρου 1 του κανονισμού (ΕΟΚ) αριθ. 1893/79, στα χαρακτηριστικά κάθε εισαγωγής αργού πετρελαίου σε ένα κράτος μέλος πρέπει να περιλαμβάνονται:

- ο χαρακτηρισμός του αργού πετρελαίου, περιλαμβανομένης και της πυκνότητας API,

- η ποσότητα σε βαρέλια,

- η τιμή cif που καταβλήθηκε ανά βαρέλι».

2. Το άρθρο 4 αντικαθίσταται από το ακόλουθο κείμενο:

«Άρθρο 4

Οι πληροφορίες που υποχρεούνται τα κράτη μέλη να ανακοινώνουν στην Επιτροπή βάσει του άρθρου 2 του κανονισμού (ΕΟΚ) αριθ. 1893/79 διαβιβάζονται εντός μηνός από τη λήξη κάθε μήνα που αναφέρεται στο άρθρο 3 του παρόντος κανονισμού. Οι πληροφορίες αυτές συνίστανται, για κάθε τύπο αργού πετρελαίου, σε συγκεντρωτικά στοιχεία τα οποία τα κράτη μέλη συλλέγουν από πρόσωπα και επιχειρήσεις. Για κάθε τύπο αργού πετρελαίου οι πληροφορίες αυτές περιλαμβάνουν:

- το χαρακτηρισμό του αργού πετρελαίου, περιλαμβανομένης και της αναφοράς της μέσης πυκνότητας API,

- την ποσότητα σε βαρέλια,

- τη μέση τιμή cif,

- τον αριθμό των εταιρειών που διαβιβάζουν στοιχεία».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαΐου 1990.

Για το Συμβούλιο

Ο Πρόεδρος

R. MOLLOY

(1) ΕΕ αριθ. L 220 της 30. 8. 1979, σ. 1.

(2) ΕΕ αριθ. L 367 της 31. 12. 1988, σ. 7.

(3) ΕΕ αριθ. L 297 της 24. 11. 1979, σ. 1.